részlet

CORVINA

A könyv eredeti címe: Xi Jinping – Der mächtigste Mann der Welt

© Piper Verlag GmbH, München 2021

Hungarian translation © Balázs István, 2022

Kiadja 2022-ben a Corvina Kiadó Kft., az 1795-ben alapított Magyar Könyvkiadók és Könyvterjesztők Egyesülésének tagja.

ISBN 978 963 13 6834 5

Elektronikus változat:
eKönyv Magyarország Kft.
www.ekonyv.hu
Készítette: Ambrose Montanus

„A tényekben keresd az igazságot!”

A mondat Han könyvéből (Han su), egy kínai történeti munkából származik, amely a Kr. u. 1. században keletkezett. Az idézetet mind Mao Ce-tung, a Kínai Népköztársaság megalapítója, mind Teng Hsziao-ping, a „kínai típusú, szocialista piacgazdasági” modell kidolgozója és megvalósítója felhasználta; utóbbi erre az elvre alapozta reformpolitikáját. Így ma már a fenti mondatot leginkább neki tulajdonítják.

„A tényekben keresd az igazságot!” – mi is ehhez az elvhez tartottuk magunkat a mai kínai vezetőről, Hszi Csin-pingről (pinjin átírással Xi Jinping) folytatott kutatásaink során. Könyvünket semmilyen hátsó politikai szándék nem motiválta. Semmiféle befolyás nem ért bennünket a kínai kormányzat részéről, de pálcát törni sem akarunk Kína felett. A „China-bashing” („Kína-szapulás”), ez a nem túl szabatos fogalom gyakran társul a Kínai Kommunista Párttal szemben megfogalmazott kritikákhoz, amennyiben azt feltételezik róla, hogy tevékenysége Kína, sőt a kínai nép ellen irányul.

Az sem célunk, hogy állást foglaljunk Hszi Csin-ping mellett vagy ellene. Olyannak akarjuk bemutatni, amilyen – már amennyire ez lehetséges. Ennek során a beszédeire, az élettörténetével kapcsolatos, rendelkezésre álló forrásokra, politikájára, továbbá saját, Kínában és Kínáról készült interjúinkra és riportjainkra támaszkodunk. Ítéletet a világ ezen pillanatban legnagyobb hatalmú emberéről az olvasónak magának kell alkotnia.

Mit érdekel bennünket, ha Kínában felborul egy zsák rizs?

Legkésőbb a koronavírus-járvány óta tudjuk

2019. december 30. Vuhan kínai város központi kórháza: Aj Fen doktornő, a sürgősségi osztály vezetője, kinyit egy jelentést – már rég türelmetlenül várta. Pekingből érkezett, a CapitalBio laboratóriumból. Az utóbbi hetekben több esetet is tapasztaltak a kórházában megmagyarázhatatlan lázas tünetekkel és a megszokott eljárásokkal kezelhetetlennek bizonyuló tüdőpanaszokkal. Most megérkeztek az egyik beteg teszteredményei. Aj Fen összerezzen a leletet olvasva: „SARS-koronavírus”. Piros tollal bekarikázza a két szót, lefényképezi őket a mobiljával, a képet pedig elküldi a kórház többi orvosának. „A félelemtől kivert a hideg veríték” – számol be róla.1 A SARS-pandémia 2002–2003-ban szerte a világban 774 emberéletet követelt.2 Most ennek a megismétlődése fenyeget? Aj Fen felszólítja a kollégáit, hogy hozzák meg a szükséges megelőző intézkedéseket, és tájékoztatja az egészségügyi hatóságokat – vagyis pontosan azt teszi, amit orvosként a kötelességének tart.

Köszönetet nem kap érte. Ellenkezőleg. A kórház fegyelmi bizottsága elé idézik. Megszegi a pártfegyelmet, és alaptalan híreszteléseket terjeszt? „Hogy gondolja ezt?” – rivall rá a kórház vezetője. A doktornőnek kezességet kell vállalnia, hogy mind a kétszáz munkatársát nyomatékosan figyelmezteti: tartsák titokban az információt. Mindenképpen külön-külön kell találkoznia velük, vagy telefonálnia kell nekik, de semmiképpen sem szabad e-mailt küldenie, vagy csetelni velük, nehogy további nyomok legyenek. „Még a férjének sem szólhat egy mukkot sem!” – szól az utasítás. A doktornő ehhez tartja magát, és este csak ennyit említ neki: „Ha valami szerencsétlenség érne, vigyázz a gyerekünkre!” A kicsi még csak egyéves. A férje csak hetekkel később fogja megérteni, miről is beszélt a felesége.3

Napjainkban Aj Fen azon tűnődik, hány emberéletet menthetett volna meg Vuhanban, Kínában és az egész világon, ha akkor nem engedelmeskedik. Mindamellett a figyelmeztetése mégiscsak hozzájárult a hír terjedéséhez. Ugyanis ennek révén szerzett róla tudomást Li Ven-liang szemész is, aki a központi kórház harmadik emeletén dolgozott. Rendszeresen eszmét cserélt hét volt diáktársával egy WeChat-csoportban (ez a WhatsApp csevegőprogram kínai megfelelője). Ott továbbadta az éppen kapott információt. Hét személy – aránylag szűk nyilvánosság. De nem a kínai kormány számára. Nem azért, hogy bármi módon is fellépnének a vírus ellen, hanem hogy Li Ven-liangot és hét iskolatársát beidézzék egy rendőrőrsre. Az internetcenzorok figyelmét semmi sem kerüli el.

Vuhanban a látszatparlament éves ülésére készülődnek: örömujjongással kísért esemény ez, semmiképp sem kívánják rossz hírekkel megzavarni. A beidézetteknek piros tintával kell odabiggyeszteni az ujjlenyomatukat egy felhagyási nyilatkozatra. „Komolyan figyelmeztetjük magukat – mondja a kihallgatást vezető rendőr. – Ha nem hagyják abba ezt a pimasz viselkedést, és továbbra is részt vesznek illegális tevékenységekben, a törvény szigorával fogunk fellépni.”4

Mindamellett az orvos, Li Ven-liang mindennek volt mondható, csak másként gondolkodónak nem. Orvosi köpenyén a Kínai Kommunista Párt jelvényét viselte – sarló és kalapács vörös alapon –, blogjában pedig szidalmazta a hongkongi demokratikus tiltakozást.5

Az elkövetkező hetekben az új koronavírus akadálytalanul terjed. Igaz ugyan, hogy többek közt Li Ven-liangnak köszönhetően azt már nem lehet elhallgatni: Vuhanban valamilyen szokatlan betegség okoz fertőzéseket. A hivatalos kínai média ugyanakkor azt állítja, hogy a „vírus ellenőrzés alatt tartható és megfékezhető”. Vélhetően denevérektől származik, és – mint állítják – „nem terjed emberről emberre”. A Kínát irányító kommunista párt nem szeretné elrontani a hangulatot a kínai újév megünneplése előtt. Utóvégre Vuhan 2020. január 20-ára ünnepi lakomát tervez negyvenezer család számára.6 Ez lesz a sokak megfertőződését okozó esemény, az úgynevezett superspreader event, amelynek során egyedi megbetegedésekből kialakul a pandémia. Az eseményt nem fújják le, holott épp ezen a kérdéses napon, január 20-án jelenti be első alkalommal nyilvánosan Csung Nan-san, Kína vezető tüdőspecialistája, hogy az új típusú vírus emberről emberre terjed, és a vuhani egészségügyi dolgozók közül 14-en már meg is fertőződtek.7

Három nappal később, január 23-ára virradó éjjel a kínai kormány Vuhant – egy olyan várost, amelynek a lakossága meghaladja Berlin, Hamburg, München és Köln lakóinak számát együttvéve – elszigeteli a külvilágtól. A kínai újévkor ott már nincs mit ünnepelni (Kínában az újév a holdnaptárhoz igazodik, és 2020-ban január 25-ére esik).

„A város egészségügyi ellátórendszere nem tudott megbirkózni egy ekkora betegáradattal, és már az összeomlás küszöbén állt – írja Fang Fang, a város leghíresebb írónője. – Az újévi ünnep az az időszak, amikor a családok összejönnek, és általános ünnepi hangulat uralkodik. Most ellenben számtalan beteg ember kóvályog a fagyos hidegben, viharban és esőben szerte a városban, és hiába próbálnak orvosi ellátáshoz jutni.”8 A zárlattal ugyanis Vuhanban leállt a közösségi közlekedés, a lakosok többségének pedig nincs autója.

„Mit tudott az elnök, és mikor szerzett róla tudomást?” – ezt a kérdést gyakran teszik fel az Egyesült Államokban. Ezúttal a kérdés Kína elnökére, Hszi Csin-pingre is vonatkozik. Saját bevallása szerint a Kommunista Párt Politikai Irodájának Állandó Bizottsága előtt már január 7-én ismertek voltak „az új koronavírus megelőzésére és ellenőrzésére vonatkozó követelmények”. Míg azonban máskor az elnök beszédeit rendszerint közzéteszik, ezúttal nem ez történt. A pártvezetés köreiből származó források mindössze arról számolnak be, hogy Hszi Csin-ping kívánsága az volt, ne zavarják meg a kínai újév előtti „ünnepi hangulatot”.9

Mivel Hszi Csin-ping „Legfelső Vezetőként” (ahogyan hivatalosan nevezik)10 Kínában érinthetetlen, az igazság legkorábban nyilván csak akkor fog kiderülni, ha megdöntik a hatalmát, vagy meghal. Annál fontosabb azonban, hogy már most kiderítsük, hogy jár az agya ennek az embernek, aki 2013 márciusa óta a Kínai Népköztársaság államelnöke, és ami még ennél is fontosabb: 2012 novembere óta főtitkárként vezeti a Kínai Kommunista Pártot, amely a népköztársaságban felette áll az államnak.

Kína a maga közel 1,4 milliárd lakosával lényegesen nagyobb lélekszámú, mint az Európai Unió, az Egyesült Államok és Oroszország együttvéve. Az ország – ha a vásárlóerő-paritással kiigazított bruttó hazai termékkel számolunk – már most az első számú gazdasági nagyhatalom a világban: 2014-ben Kína megelőzte az Egyesült Államokat. Hatalmas ugrás ez, hiszen az amerikaiak 1872 óta az élen álltak.11

Ismereteink Kínáról – és annak elnökéről – nem gyarapodtak ugyanilyen mértékben. Hogy csak egy látszólagos apróságot említsünk: német televízió, legnézettebb műsoridő, Börse vor acht („Tőzsde este nyolc előtt”) az ARD csatornán. A műsorvezető, Markus Gürne – az ARD tőzsdei szerkesztőségének vezetője a Hessischer Rundfunknál (Hesseni Rádió) – „Csin-ping kínai elnökről” beszél. A kínai nyelvben (mint mellesleg több más nyelvben is) elöl áll a családnév; esetünkben a Hszi, pontosan úgy, ahogyan Mao Ce-tung esetében a Mao a családnév. Ha Csin-pingnek nevezzük a kínai elnököt, az nagyjából annyi, mintha „Joe amerikai elnökről” vagy „Angela német kancellárról” beszélnénk.

Amiről Hszi Csin-ping dönt, akár pozitív, akár negatív értelemben, az közvetlenül befolyásolja az életünket. Legkésőbb a koronavírus-világjárvány óta efelől már semmi kétségünk nem lehet. Elérte a világ majd minden országát, és több millió emberéletet követelt, a világgazdaság belezuhant 1929 óta a legmélyebb válságba, egzisztenciák és életterek omlottak össze. „Mit érdekel engem, ha Kínában felborul egy zsák rizs?” – hajtogattuk korábban. Ma már az egész világot megrázkódtathatja, ha Kínában valaki elköhinti magát.

Jegyzetek

Ahol nincs forrásmegjelölés, ott az idézetek az általunk készített interjúkból származnak, a leírások pedig saját, Kínában szerzett tapasztalatainkon alapulnak.

Mit érdekel bennünket, ha Kínában felborul egy zsák rizs?

1 发哨子的人, 人物, 2020. március 10. Online: https://archive.vn/202003100 21029/https://mp.weixin.qq.com/s/nEy0jq5wjj-g6DQVZep1Wg.

2 https://www.who.int/csr/sars/country/table2004_04_21/en.

3 Lásd az 1. jegyzetet.

4 Georg Fahrion: „Das Vermächtnis des Whistleblowers” [A kiszivárogtató öröksége]. Der Spiegel online, 2020. február 7.

5 Martin Scholz: „Es gibt hier keine wirkliche Meinungsfreiheit” [Itt nincs igazi szólásszabadság]. Die Welt, 2020. február 12.

6 Fang Fang: Wuhan Diary [Vuhani napló]. Hoffmann und Campe, Hamburg, 2020, 28.

7 Uo., 6.

8 Uo., 11.

9 Veronika Hackenbroch – Bernhard Zand – Wu Dandan: „Was geschah in Wuhan und wer hat Schuld an der Pandemie?” [Mi történt Vuhanban, és ki a felelős a világjárványért?]. Der Spiegel, 2020/20. sz.

10 最高领导人 (Zuìgāo Lĭngdăorén).

11 https://www.spiegel.de/wirtschaft/soziales/china-verdraengt-usa-als-groesste-volkswirtschaft-der-welta-966981.html.

Tartalom

„A tényekben keresd az igazságot!”

Mit érdekel bennünket, ha Kínában felborul egy zsák rizs?
Legkésőbb a koronavírus-járvány óta tudjuk

Hogyan formálta Hszi Csin-pinget családjának története?
A kínai rémálomtól a kínai álomig

Egy színfolt a szürkeségben
A népi énekesnő férje

Harc a korrupció ellen
A példakép: Sztálin

Mao üldözte – úgy tisztelik, mint Maót
Hszi viszonya a domináns apafigurához

Konfuciusz és kommunizmus
Ahogyan összenő, ami nem tartozik össze

Az 5G-től a TikTokig
Hszi Csin-ping Kínája a fényes digitális jövő és a Nagy Testvér 4.0 állama között

A dalai láma és az ujgurok
Hogyan lettek a Hszi család barátai annak ellenségei?

Hszi – a jövő embere
Az ökoelnök

Az Új Selyemút
Hszi útja a világhatalomhoz

A kereskedelmi háború és a kínaiak béke-DNS-e
Nehéz kapcsolat a másik szuperhatalommal, az USA-val

Miért tart Hszi Csin-ping Hongkongtól és Tajvantól?
A demokratikus Kína

„A kínai álom megvalósítása nemcsak a kínai nép, hanem a világ más népei javát is szolgálja”

Jegyzetek

Név- és helymutató

www.corvinakiado.hu
Felelős kiadó: Király Levente, a Corvina igazgatója
Felelős szerkesztő: Falus János
Műszaki vezető: Székelyhidi Zsolt
Korrektor: Torma Lászlóné

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Faune – by Alice Savoie © CC-BY-ND
Noto – Apache License 2.0
ZCOOL XiaoWei – SIL Open Font License